Heterhelus

Heterhelus er en slekt av små stumpglansbiller som lever på blomster. De ble tidligere gjerne regnet til familien glansbiller (Nitidulidae). De ligner på blomsterglansbiller (Meligethinae), som også lever på blomster, men kan skilles fra disse på at dekkvingene ikke dekker de bakerste bakkroppsleddene.

Utseende 
Små (gjerne 1,5 – 3 mm), brede og nokså flate biller. Hodet er ganske lite, antennene er middels lange, kraftige og mer eller mindre tydelig kølleformede. På farge er de brune eller svarte, av og til med matt metallglans. Oversiden er dekket med kraftig mikroskulptur som gjør overflaten temmelig matt, og fine, korte, nedliggende hår. Brystskjoldet (pronotum) er mye bredere enn langt, omtrent halvsirkelformet sett ovenfra. Dekkvingene er korte og brede, parallellsidige, tvert avkuttet bak slik at de bakerste bakkroppsleddene ikke er dekket. Beina er temmelig korte og kraftige.

Levevis 
Stumpglansbillene lever det meste av sitt liv i blomster, der de spiser pollen. De er nokså spesialiserte når det gjelder plantearter, og hver billeart lever bare på én eller noen få planter. De er særlig tallrike på stornesle (Urtica dioica) og torskemunn (Linaria spp.). Det er påvist at billenes aktivitet kan redusere frøproduksjonen hos vertsplantene, men de er ikke regnet som skadedyr da ingen av deres vertsplanter er viktige kulturplanter.

Utbredelse 
Slekten er vidt utbredt i Holarktis.

Systematisk oversikt 

 Ordenen biller, Coleoptera
 Underordenen Polyphaga
 Gruppen (infraorden) Cucujiformia
 Overfamilien glans- og flatbiller, Cucujoidea
 Familien stumpglansbiller, Kateretidae
 Slekten Heterhelus Jacquelin du Val, 1858
 Heterhelus abdominalis (Erichson, 1843)
 Heterhelus nigricans Hisamatsu & Lee, 2007
 Heterhelus satoi Hisamatsu & Lee, 2007
 Heterhelus scutellaris (Heer, 1841) - finnes i Norge
 Heterhelus sericans (LeConte, 1869)
 Heterhelus solani (Heer, 1841)

Referanser

Kilder 
 Silfverberg, H. 1992. Enumeratio Coleopterorum Fennoscandiae, Daniae et Baltiae (Liste over Nordens biller). Helsinki.

Eksterne lenker 
 

Biller formelt beskrevet i 1858
Dyr formelt beskrevet av Pierre Nicolas Camille Jacquelin du Val
Glansbiller